
Dr. Edelényi Béla
háziorvos, a Dr. Mann és Társa Bt. képviseletében
A jelenléti ív a jegyzőkönyv mellékletét képezi. 

Gergely Zoltán polgármester: Köszönti a megjelenteket. Megállapítja, hogy a Képviselő-testület határozatképes, Gergely Béláné és Dr. Olajos Gyula jelezték távollétüket. 

Jegyzőkönyvvezetőnek Nagy Ilona Rékát javasolja, akinek személyével a Képviselő-testület egyhangúlag egyetértett. 
Napirendi pontoknak a meghívóban szereplőket javasolja, melyek a következők:

1./ A szociális igazgatásról és szociális ellátásokról szóló 7/2006. (III. 31.) rendelet módosítása

2./ A II. számú háziorvosi körzet feladatainak ellátása

3./ A Deák Ferenc Gimnázium, Közgazdasági és Informatikai Szakközépiskola iskolaorvosi feladatainak ellátása
4./ Környezeti hatásvizsgálat szükségessége

A Képviselő-testület a napirendi pontokat egyhangúlag elfogadta. 

126/2011. (VII. 21.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2011. július 21-ei soron kívüli ülésének napirendi pontjait egyhangúlag elfogadta. 
1. napirend: A szociális igazgatásról és szociális ellátásokról szóló 7/2006. (III.31.) rendelet módosítása
Gergely Zoltán polgármester: Elmondja, hogy Dr. Mann Ildikó háziorvos, „Jászárokszállás Városáért” kitüntetettje elhalálozott. Felkéri a jelenlévőket, hogy egy perces néma csenddel emlékezzenek meg Dr. Mann Ildikóról. 
Az első napirendi pontban a szociális igazgatásról és szociális ellátásokról szóló 7/2006. (III. 31.) rendelet módosítását kell megtárgyalni a Képviselő-testületnek. Átadja a szót Dr. Gábris Emese jegyző asszonynak. 

Dr. Gábris Emese jegyző: Elmondja, hogy a 2011. évben az 1993. évi III. törvényben bekövetkezett módosításokat át kell vezetni az önkormányzat helyi rendeletében is. Az előterjesztés kisebb jellegű változtatásokat tartalmaz, így paragrafusszám változás vagy hatályon kívül helyezés következett be. Két fontosabb módosítást vezettek át a helyi rendeleten. A szociális törvény az aktív korúak ellátásán belül a bérpótló juttatásra való jogosultság egyéb feltételeként lehetőséget teremt arra, hogy előírja az önkormányzat a lakókörnyezet rendben tartását. Ennek feltétele, hogy az önkormányzati rendeletben pontosan leszabályozásra kerüljön. Ezt tartalmazza a rendelet 2. § -a. A másik jelentős módosítás, hogy 2010 őszén a közigazgatási hivatal egy vizsgálata a méltányossági közgyógyellátásnál aggályosnak tartotta, hogy a jövedelemhatárként az öregségi nyugdíjminimum 220%-a volt előírva egyaránt családban élőnél, egyaránt egyedül élőnél. Ezért pontosították a rendelkezést úgy, hogy „méltányosságból közgyógyellátásra az a személy jogosult, akinek családjában az egy főre jutó havi jövedelem nem haladja meg az öregségi nyugdíjminimum 220%-át, egyedül élő esetén pedig 230%-át. Ez a módosítás kerülne átvezetésre a 7/2006. (III. 03.) rendeletben. 
Kovácsné Tősér Zsuzsanna képviselő: Elmondja, hogy az Egészségügyi, Szociális és Családvédelmi Bizottság megtárgyalta az előterjesztést. A bizottság a módosításokat egyhangúlag támogatta és elfogadásra javasolja a Képviselő-testület felé. 

Gergely Zoltán polgármester: Elmondja, hogy nem szigorításról szól az előterjesztés, mert eddig a 220%-os határ alapján lehetett kiszámolni, hogy jár-e a méltányossági közgyógyellátás. A jelenlegi előterjesztésben a családban élőknél marad meg ez a határ, az egyedül élők esetében 10%-kal magasabb, 230% lesz a határ. A módosítást a közigazgatási hivatal kérte, de törekedtek arra, hogy ne szigorítást hajtsanak végre. 

Szavazásra teszi fel a rendeletmódosítást. Megállapítja, hogy a Képviselő-testület egyhangúlag elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 13/2011. (VII. 22.) rendelete a szociális igazgatásról és szociális ellátásokról szóló 7/2006. (III. 31.) rendelet módosításáról

A rendelet a jegyzőkönyv mellékletét képezi. 

2. napirend: A II. számú háziorvosi körzet feladatainak ellátása

Gergely Zoltán polgármester: Elmondja, hogy Dr. Mann Ildikó halálával a II. számú háziorvosi körzet ellátatlanná vált. Dr. Edelényi Béla, mint a Dr. Mann és Társa Bt. kültagja vállalta, hogy tovább viszi a praxist. A Képviselő-testület hozzájárulását kéri a szerződés megkötéséhez, hogy az orvosi ellátás folyamatosan biztosítva legyen. 
Kovácsné Tősér Zsuzsanna képviselő: Elmondja, hogy az Egészségügyi, Szociális és Családvédelmi Bizottság megtárgyalta az előterjesztést éss egyhangúlag támogatta, hogy Dr. Edelényi Béla vállalja a praxis működtetését. Annál is inkább, mert egy rendelet értelmében a házastárs vagy egyenes ági leszármazott a működtetési jogra elsőként jogosult. Szerencsére ebben az esetben fennáll ez a helyzet. 

Gergely Zoltán polgármester: Megadja a szót Dr. Edelényi Béla háziorvosnak. 

Dr. Edelényi Béla háziorvos: Elmondja, hogy korábban is helyettesítették egymást a feleségével a praxis során. Az ellátásban lánya is segíti, aki hamarosan megszerzi a szakvizsgát.

Csőke István képviselő: Elmondja, hogy az Edelényi házaspár közel negyven éve biztosít háziorvosi ellátást. Támogatja, hogy ez a továbbiakban is maradjon így. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

127/2011. (VII. 21.) határozat:

/A II. számú háziorvosi körzet háziorvosi feladatainak ellátásáról/

Jászárokszállás Város Önkormányzatának Képviselő-testülete Jászárokszállás Város II. számú háziorvosi körzete ellátására a Dr. Mann és Társa Egészségügyi és Szolgáltató Bt-vel (székhelye: 5123 Jászárokszállás, Széchenyi u. 30.) köt megbízási szerződést a jogszabályokban foglalt feltételekkel és hozzájárul ahhoz, hogy a Bt. közvetlenül finanszírozási szerződést kössön a Jász-Nagykun-Szolnok Megyei Kormányhivatal Egészségbiztosítási Szakigazgatási Szervével. A háziorvosi praxist a Bt. vállalkozási formában, területi ellátási kötelezettséggel tölti be.

A praxist személyesen a működtetési jog folytatására jogosult Dr. Edelényi Béla háziorvos látja el.

A Képviselő-testület felhatalmazza Gergely Zoltán polgármestert, hogy a gyakorlatban már kialakult és elfogadott feltételekkel a háziorvosi alapellátásra, mint kötelező önkormányzati feladatra vonatkozó feladatellátási szerződést (megbízási szerződést) a Bt-vel megkösse.

Felelős: Gergely Zoltán polgármester

Határidő: 2011. július 31.

Erről értesülnek: 1./ Dr. Mann és Társa Bt. 5123 Jászárokszállás, Széchenyi u. 30.

   2./ Pénzügyi Iroda Helyben

    3./ Irattár.

3. napirend: A Deák Ferenc Gimnázium, Közgazdasági és Informatikai
                       Szakközépiskola iskolaorvosi feladatainak ellátása
Gergely Zoltán polgármester: Elmondja, hogy a Deák Ferenc Gimnázium, Közgazdasági és Informatikai Szakközépiskola iskolaorvosi feladatait is Dr. Mann Ildikó látta el. A javaslat szerint a Képviselő-testület Dr. Edelényi Bélát bízza meg a feladat ellátásával. 

Kovácsné Tősér Zsuzsanna képviselő: Elmondja, hogy az Egészségügyi, Szociális és Családvédelmi Bizottság egyhangúlag elfogadásra javasolja a határozatot. 

Dr. Edelényi Béla háziorvos: Kéri, hogy a feladat ellátásával arra az időre bízzák meg, amíg a lánya a jogot meg nem szerzi. Elmondja, hogy a gimnáziumba jórészt lányok járnak, akik számára sokkal megfelelőbb lehet, ha egy közel azonos korú doktornő végzi el a vizsgálatokat. 

Gergely Zoltán polgármester: Szavazásra bocsátja a határozati javaslatot. Megállapítja, hogy a Képviselő-testület egyhangúlag elfogadta a javaslatot, egyben felhatalmazza a polgármestert a szerződés megkötésére. A képviselő-testület meghozta az alábbi határozatot:

128/2011. (VII. 21.) határozat:

/A Deák Ferenc Gimnázium, Közgazdasági és Informatikai Szakközépiskola iskolaorvosi feladatainak ellátásáról/

Jászárokszállás Város Önkormányzatának Képviselő-testülete a Deák Ferenc Gimnázium, Közgazdasági és Informatikai Szakközépiskola iskola-egészségügyi feladatainak vállalkozási formában történő ellátásával 2011. augusztus 01. napjától megbízza a Dr. Mann és Társa Egészségügyi és Szolgáltató Bt-t (székhelye: 5123 Jászárokszállás, Széchenyi u. 30.).

Az iskolaorvosi feladatokat személyesen Dr. Edelényi Béla háziorvos látja el.

A Képviselő-testület felhatalmazza Gergely Zoltán polgármestert, hogy a vonatkozó jogszabályoknak megfelelően az iskola-egészségügyi feladatok ellátására vonatkozó feladatellátási szerződést (megbízási szerződést) a Bt-vel megkösse.

Felelős: Gergely Zoltán polgármester

Határidő: 2011. július 31.

Erről értesülnek: 1./ Dr. Mann és Társa Bt. 5123 Jászárokszállás, Széchenyi u. 30.

   2./Deák Ferenc Gimnázium, Közgazdasági és Informatikai  Szakközépiskola 5123 Jászárokszállás, Deák F. u. 59.

   3./ Pénzügyi Iroda Helyben

    4./ Irattár.

4. napirend: Környezeti hatásvizsgálat szükségessége
Gergely Zoltán polgármester: Elmondja, hogy a településrendezési terv módosításával kapcsolatosan két módosítás is folyamatban van. A környezeti vizsgálat szükségességéről korábban már úgy döntött a Képviselő-testület, hogy a szakértők véleményének megfelelően nem szükséges ezt megtenni. De minden módosítási szándék esetén határozatot kell hozni ebben a kérdésben. Az előterjesztés beajánlására felkéri Bakainé Magyari Melinda műszaki irodavezetőt.

Bakainé Magyari Melinda műszaki irodavezető: Elmondja, hogy két módosítás kapcsán kell a Képviselő-testületnek döntenie környezeti hatásvizsgálat szükségességéről. A megkeresett szakhatóságok, így a Vízügyi Felügyelőség, az Építésügyi Hivatal Állami Főépítésze, a Népegészségügyi Szakigazgatási Szerv, a Hortobágyi Nemzeti Park, a Csongrád Megyei Kulturális Örökségvédelmi Hivatal véleménye szerint nem szükséges effajta környezeti vizsgálat lefolytatása, amelynek kapcsán az Önkormányzat dönthet arról, hogy szükségesnek találja-e vagy sem. A főépítész javaslata szerint szükséges a vizsgálat lefolytatása. Kéri a javaslat megtárgyalását és elfogadását. 
Gergely Zoltán polgármester: Elmondja, hogy a Környezetvédelmi Felügyelőség szerint sem szükséges. 

Bakainé Magyari Melinda műszaki irodavezető: Kiemeli, hogy ha valamelyik hatóság nem értett volna egyet, külön tárgyalást kellett volna tartani. Ahhoz, hogy az eljárást tovább folytathassák, a Képviselő-testület nemleges határozata is szükséges. 

Gergely Zoltán polgármester: Elmondja, hogy az előterjesztést bizottság nem tárgyalta. 

Szavazásra bocsátja az előterjesztést. Megállapítja, hogy a Képviselő-testület egyhangúlag elfogadta a javaslatot és meghozta az alábbi határozatot:

129/2011. (VII. 21.) határozat:

/Jászárokszállás Város Településrendezési Tervének módosításához készítendő környezeti vizsgálat szükségességének eldöntéséről/

A környezetért felelős szervek véleményeit figyelembe véve, Jászárokszállás Város Önkormányzata a Településrendezési Terv folyamatban lévő módosítása során környezeti vizsgálat lefolytatását az utólag felmerült két új módosítási cél (1. A HÉSZ 19/A § (1) bekezdésében foglalt előírás megszüntetése, 2. Az oldal- és hátsókertre vonatkozó helyi előírások pontosítása) esetében sem tartja szükségesnek.

Erről értesül:

1.
Jászárokszállás Város Önkormányzata Képviselő-testületének tagjai, lakhelyükön

2.
Jászárokszállás város lakossága hirdetmény útján

· Jász-Nagykun-Szolnok Megyei Kormányhivatal Népegészségügyi Szakigazgatási Szerve 5000 Szolnok, Ady E. u. 35-37.

· Hortobágyi Nemzeti Park Igazgatósága 4024 Debrecen, Sumen u. 2.

· Észak-magyarországi Környezetvédelmi, Természetvédelmi és Vízügyi Felügyelőség 3530 Miskolc, Mindszent tér. 4.

· Hajdú-Bihar Megyei Kormányhivatal Építésügyi Hivatalának Állami Főépítésze 4024 Debrecen, Piac u. 54.

· Farkas Renáta főépítész, Szolnok

· Irattár.

Gergely Zoltán polgármester: Megállapítja, hogy a napirendi pontok végére értek. Megköszöni a részvételt és bezárja az ülést. 

Jegyzőkönyv lezárva: 2011. július 21-én 14 óra 20 perckor. 

